Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2011/015/SE/AstraZeneca, Švedska) /* COM/2012/0396 final - 2012/ () */





OBRAZLOŽITVENI MEMORANDUM Točka 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[1] omogoča uporabo sredstev Evropskega sklada za prilagoditev globalizaciji (ESPG) na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira. Pravila, ki se uporabljajo za prispevke iz ESPG, so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2]. Švedska je 23. decembra 2011 vložila vlogo EGF/2011/015 SE/AstraZeneca za finančni prispevek iz ESPG po odpuščanju presežnih delavcev v podjetju AstraZeneca na Švedskem. Komisija je vlogo temeljito proučila in v skladu s členom 10 Uredbe (ES) št. 1927/2006 sklenila, da so izpolnjeni pogoji za finančni prispevek na podlagi te uredbe. POVZETEK VLOGE IN ANALIZA Ključni podatki: || Referenčna št. ESPG || EGF/2011/015 Država članica || Švedska Člen 2 || (a) Glavno podjetje || AstraZeneca Dobavitelji in proizvajalci v poproizvodni fazi || jih ni Referenčno obdobje || 15. 6. 2011–15. 10. 2011 Datum začetka izvajanja prilagojenih storitev || 26. 10. 2010 Datum vloge || 23. 12. 2011 Presežni delavci v referenčnem obdobju || 543 Presežni delavci pred referenčnim obdobjem in po njem || 444 Upravičeni presežni delavci skupaj || 987 Pričakovano število presežnih delavcev, ki bodo sodelovali v ukrepih || 700 Izdatki za prilagojene storitve (v EUR) || 6 396 600 Izdatki za izvajanje ESPG[3] (v EUR) || 258 560 Izdatki za izvajanje ESPG (v %) || 3,9 Celotni proračun (v EUR) || 6 655 160 Prispevek ESPG (65 %) (v EUR) || 4 325 854 1. Vloga je bila pri Komisiji vložena 23. decembra 2011. Do 16. aprila 2012 je bila dopolnjena z dodatnimi informacijami. 2. Vloga izpolnjuje pogoje za uporabo sredstev ESPG iz člena 2(a) Uredbe (ES) št. 1927/2006 in je bila vložena v roku 10 tednov, kot je določeno v členu 5 navedene uredbe. Povezava med odpuščanjem presežnih delavcev in velikimi strukturnimi spremembami v svetovnih trgovinskih tokovih zaradi globalizacije ali svetovne finančne in gospodarske krize 3. Da bi Švedska dokazala povezavo med odpuščanjem presežnih delavcev in velikimi strukturnimi spremembami v svetovnih trgovinskih tokovih zaradi globalizacije, trdi, da globalizacija vse bolj prizadeva farmacevtski sektor. Farmacevtska industrija se trenutno zelo spreminja, da bi v težkih razmerah ostala konkurenčna. Mnoga podjetja so v prehodnem obdobju; za ohranitev centrov rasti se preučujejo možnosti reorganizacije, konsolidacije, združitev in prevzemov. Sektor si prizadeva najti čim več sinergij za zajezitev naraščajočih stroškov dejavnosti raziskav in razvoja (R&R). 4. Na svetovni ravni se povečujejo naložbe v biotehnološke raziskave, novi konkurenti pa se pojavljajo na Kitajskem, v Braziliji in Indiji. Obeti za financiranje R&R se razlikujejo med regijami: ZDA pričakujejo rast, v Evropi bo fiskalno varčevanje morda za več let zavrlo naložbe, večina azijskih držav pa ohranja znatna finančna sredstva za R&R (delež skupne svetovne porabe za R&R v letih 2009–2011: ZDA (34,71 %–34,0 %), Azija (33,6 %–35,3 %), Evropa (24,1 %–23,2 %). Med recesijo so azijske skupnosti R&R povečale svoje nalože v R&R in njihov obseg. Med svetovnimi raziskovalnimi skupnostmi je stanje R&R v EU najbolj zaskrbljujoče. Prizadevanja za oživitev gospodarstva in nujnost zmanjševanja primanjkljaja lahko posledično vplivajo na državno podporo za R&R[4]. V skladu s poročilom svetovalne družbe na področju rasti Frost & Sullivan iz leta 2010[5] je za okoli 70 % anketiranih farmacevtskih podjetij verjetno, da bodo oddala proizvodnjo zunanjim izvajalcem v Aziji. Ti trgi tudi zahtevajo, da se zdravila preskusijo na lokalnem prebivalstvu, zato prisotnost R&R na azijskih trgih narašča. 5. Izziv za farmacevtsko industrijo je poleg tega vse večja prisotnost generičnih zdravil, ko patenti za glavne zaščitene izdelke prenehajo veljati. Industrija generičnih zdravil je nedavno doživela večje prestrukturiranje. Zaradi združitev in prevzemov je vse večji delež svetovnega trga generičnih zdravil v rokah vodilnih akterjev v sektorju. Generična zdravila se na splošno proizvajajo v azijskih državah, kjer so plače nizke, in se prodajajo približno za 10 % prvotne cene, ko patent preneha veljati. Zaradi tega so prizadeta mnoga podjetja, ki morajo zmanjševati stroške. Veliki evropski proizvajalci se osredotočajo na izvajanje dragih kliničnih preskusov ter na postopke trženja in odobritve. Obseg raziskovalnih dejavnosti se zmanjšuje. 6. Mnoge neevropske države uvajajo strategije za bioznanosti in industrijo na področju farmacevtskih izdelkov, biotehnologije in medicinske tehnologije. Evropska podjetja morajo svojo proizvodnjo prilagoditi tem razmeram. Podjetje AstraZeneca (ki je imelo na Švedskem tri centre za R&R) je sledilo trendu in leta 2010 sprejelo novo strategijo za R&R. Ta je vključevala potrebo po zoženju števila področij bolezni, zaprtje obratov (vključno s tistima v mestih Lund and Umeå) in bistveno večjo uporabo zunanjih virov prek zunanjega izvajanja. V skladu s svetovnimi trendi je podjetje AstraZeneca poleg tega povečalo naložbe v R&R na Kitajskem in v Rusiji (AZ Kitajska je največje multinacionalno farmacevtsko podjetje na trgu zdravil na recept na Kitajskem; leta 2011 je podjetje AZ napovedalo tudi odprtje raziskovalnega središča (Predictive Science Centre) v Sankt Peterburgu). Prikaz števila presežnih delavcev in skladnost z merili iz člena 2(a) 7. Švedska je to vlogo vložila na podlagi merila za pomoč iz člena 2(a) Uredbe (ES) št. 1927/2006, ki zahteva vsaj 500 presežnih delavcev v štirimesečnem obdobju v podjetju v državi članici, vključno z delavci, ki postanejo presežni pri njegovih dobaviteljih ali proizvajalcih v poproizvodni fazi. 8. V vlogi je navedenih 543 presežnih delavcev v podjetju AstraZeneca v štirimesečnem referenčnem obdobju od 15. junija 2011 do 15. oktobra 2011. Nadaljnjih 444 delavcev (skupaj 987) je postalo presežnih pred referenčnim obdobjem in po njem ter so povezani z istim postopkom kolektivnega odpuščanja. Število presežnih delavcev je izračunano v skladu z drugo alineo drugega odstavka člena 2 Uredbe (ES) št. 1927/2006. Razlaga nepredvidene narave navedenega odpuščanja 9. Švedski organi trdijo, da je bilo glede na močan položaj Švedske na področju medicinskih raziskav kolektivno odpuščanje presežnih delavcev v podjetju AstraZeneca nepričakovano. Slabšanje razmer v farmacevtskem sektorju zaradi vse večje prevlade generičnih zdravil je bilo sicer predvideno, vpliv na podjetje AstraZeneca pa je bil večji od pričakovanega. Podjetje AstraZeneca je veljalo za stabilno in uspešno, saj je imelo dolga leta vodilno mesto v švedskem znanstvenem sektorju in je zaposlovalo četrtino delavcev na področju bioloških znanosti. Poleg tega je švedska vlada že dolgo spodbujala postavitev interdisciplinarnega raziskovalnega središča (European Spallation Source) v Lundu, pri čemer naj bi podjetje AstraZeneca prispevalo dodatna sredstva za raziskave. Glede na to, da so medicinske potrebe na področju dihalnih poti/vnetij precejšnje, je bilo zaprtje obrata za R&R v tej terapevtski kategoriji v Lundu presenečenje. Opredelitev podjetij, ki odpuščajo, in delavcev, za katere je predvidena pomoč 10. Vloga se nanaša na 987 presežnih delavcev, od katerih jih je 543 postalo presežnih med referenčnim obdobjem, 444 pa pred referenčnim obdobjem in po njem; ti so upravičeni do vključitve v skladu s členom 3a(b) Uredbe (ES) št. 1927/2006. Švedska ocenjuje, da se bo za pomoč iz ESPG odločilo 700 presežnih delavcev. Za preostale delavce se pričakuje, da bodo zaposlitev poiskali sami, ne da bi potrebovali pomoč iz ESPG, ali da se bodo upokojili. 11. Razčlenitev delavcev, za katere je predvidena pomoč: Kategorija || Število || Odstotek Moški || 255 || 36,43 Ženske || 445 || 63,57 Državljani EU || 689 || 98,43 Državljani držav, ki niso članice EU || 11 || 1,57 Stari od 15 do 24 let || 1 || 0,14 Stari od 25 do 54 let || 536 || 76,57 Stari od 55 do 64 let || 163 || 23,29 Starejši od 64 let || 0 || 0 12. V tej skupini je sedem delavcev z dolgotrajnimi zdravstvenimi težavami ali invalidnostjo. 13. Razčlenitev po poklicnih kategorijah: Kategorija || Število || Odstotek 211 Fiziki, kemiki ipd. || 132 || 18,86 213 Informatiki in računalnikarji || 29 || 4,14 221 Biologi, farmakologi, agronomi ipd. || 43 || 6,14 311 Tehniki tehnično-tehnoloških strok || 84 || 12,00 343 Poslovnoupravni, pravni in finančni strokovni sodelavci, knjigovodje ipd. || 14 || 2,00 411 Tajniki || 29 || 4,14 822 Upravljavci strojev za proizvodnjo kemijskih izdelkov || 51 || 7,29 Drugi || 318 || 45,43 14. Švedska je v skladu s členom 7 Uredbe (ES) št. 1927/2006 potrdila, da je upoštevala politiko enakosti spolov ter politiko nediskriminacije ter da ju bo v različnih fazah izvajanja in še zlasti pri dostopu do ESPG še naprej uporabljala. Opis zadevnega območja ter njegovih organov in zainteresiranih strani 15. Prizadeta podjetja so v štirih od 290 občin na Švedskem. Največ delavcev je postalo presežnih v mestu Lund na jugu Švedske, odpuščanje pa je prizadelo tudi mesto Umeå na severu Švedske, Södertälje v okolici Stockholma ter v manjši meri Mölndal na zahodu države. Skånsko okrožje, kjer se nahaja Lund, je eden najbolj dinamičnih trgov dela na Švedskem. Vendar se zaposlenost v industrijskem sektorju ne bo spremenila, do pričakovanega dviga pa bo prišlo v zasebnem storitvenem sektorju. V Västerbottenskem okrožju, kjer se nahaja Umeå, se poslovna struktura spopada s težavnim generacijskim prehodom, podjetja pa bodo potrebovala kvalificirano delovno silo. Lokalni trg dela v mestu Umeå je prizadelo več zaprtij podjetij. V stockholmski regiji (v Södermanlandskem okrožju) prevladuje zasebni storitveni sektor. Obstaja velika potreba po kvalificirani delovni sili. Södertälje pa je občina z najvišjo stopnjo brezposelnosti v okrožju in problematično socialno-ekonomsko strukturo z vidika trga dela. Trg dela v Mölndalu (v Västra Götalandskem okrožju) je odvisen od bližnjega mesta Göteborg z izvozno usmerjeno industrijo in avtomobilskim sektorjem, pomembnim na nacionalni ravni. V samem Mölndalu je več podjetij, specializiranih za zdravila in medicinsko tehnologijo. 16. Glavne zainteresirane strani so območne službe švedskega javnega zavoda za zaposlovanje v vseh prizadetih občinah ter sindikati (Unionen, SACO, IF Metall), organi za preusmerjanje (Trygghetsradet) in univerza v Lundu. Organi za preusmerjanje so v lasti delodajalcev in sindikatov. Pričakovani vpliv odpuščanja presežnih delavcev na lokalno, regionalno ali državno zaposlenost 17. Švedski organi trdijo, da je zaprtje obrata AstraZeneca veliko breme za Lund ter da ima posledice tudi za celoten farmacevtski sektor. Ta dogodek bo verjetno povzročil neravnovesje na trgu dela v regiji. Položaj iskalcev zaposlitve v farmacevtskem sektorju se je poslabšal že v obdobju 2008–2010. V vseh prizadetih občinah se je brezposelnost od januarja 2009 do novembra 2011 povečala: v mestu Lund z 2 467 na 3 025, mestu Umeå s 3 725 na 4 539, mestu Södertälje s 3 100 na 5 555 in mestu Mölndal s 1 458 na 1 663. Usklajeni sveženj prilagojenih storitev, ki jih je treba financirati, in razčlenitev predvidenih stroškov zanj, vključno z njegovim dopolnjevanjem z ukrepi, financiranimi iz strukturnih skladov 18. Švedska je oblikovala sveženj ukrepov v podporo presežnim delavcem podjetja AstraZeneca, ki jih sicer brez podpore ne bi bilo mogoče izvesti v enakem obsegu. Ker so presežni delavci večinoma visoko izobraženi, v okviru običajne švedske politike trga dela ne bi bili obravnavani prednostno. Sveženj ukrepov, za katerega Švedska predlaga financiranje iz ESPG, je naslednji: – Pomoč pri iskanju zaposlitve. V okviru tega ukrepa imajo presežni delavci individualne sestanke na območnih javnih zavodih za zaposlovanje, kjer oblikujejo osebne akcijske načrte in sestavijo celovit življenjepis. Delavcem lahko pomaga tudi osebni svetovalec. Ocenjuje se, da se bodo za ta ukrep odločili vsi delavci, za katere je predvidena pomoč. – Poklicno svetovanje. Ta ukrep je namenjen iskalcem zaposlitve, ki želijo spremeniti poklic. Zajema svetovanje o razpoložljivih delovnih mestih, zahtevanih spretnostih in usposabljanju, programih usposabljanja in donacijah za mobilnost. Ocenjuje se, da se bo za ta ukrep odločilo 300 delavcev, za katere je predvidena pomoč. – Usposabljanje in preusposabljanje. Namen tega ukrepa je posameznikom zagotoviti izobraževanje in usposabljanje za nove spretnosti, potrebne na novih delovnih mestih. Delavci, ki bodo prejeli pomoč, bodo morali zamenjati poklic v skladu s povpraševanjem. Na voljo bodo imeli veliko različnih usposabljanj. Tečaji usposabljanja trajajo od enega meseca do 24 mesecev, v povprečju pa šest mesecev. Ocenjuje se, da se bo za ta ukrep odločilo 350 delavcev, za katere je predvidena pomoč. – Pomoč za samozaposlovanje. Ta ukrep je namenjen delavcem, ki želijo ustanoviti lastno podjetje. Delavcem bo na voljo posebno svetovanje pri pripravi poslovnih načrtov in vloge za pridobitev potrebnih sredstev za zagon podjetja. Tisti, ki se bodo odločili za ustanovitev podjetja, se bodo lahko usposabljali na področju davčne zakonodaje, računovodstva, delovnega prava, zdravja in varnosti na delovnem mestu in okoljskih vprašanj. Ocenjuje se, da se bo za ta ukrep odločilo 70 delavcev, za katere je predvidena pomoč. – Nadomestila za iskanje zaposlitve bodo na voljo delavcem, ki bodo sodelovali v aktivnih ukrepih. Nadomestila so izračunana na podlagi števila dni, ko delavec sodeluje v dejavnosti, za povprečno šestmesečno udeležbo. Ocenjuje se, da bodo nadomestila na voljo 300 delavcem, za katere je predvidena pomoč. – Nadomestila za mobilnost bodo namenjena kritju stroškov prevoza in bodo izplačana poleg drugih nadomestil. Ocenjuje se, da bodo nadomestila na voljo 150 delavcem, za katere je predvidena pomoč. – Ukrepi za spodbujanje starejših delavcev. Te dejavnosti bodo vključevale vzpostavitev platforme kompetenc za starejše delavce skupaj z okrožnim svetom in univerzo v Lundu. Osebe, ki jih zanima ustanovitev podjetja, bodo prejele podporo v obliki obsežnega usposabljanja, zlasti na področju trženja. Ocenjuje se, da se bo za ta ukrep odločilo 100 delavcev, za katere je predvidena pomoč. 19. Izdatki za izvajanje ESPG, ki se vključijo v vlogo v skladu s členom 3 Uredbe (ES) št. 1927/2006, zajemajo pripravo, upravljanje, širjenje informacij in obveščanje javnosti ter nadzor. Švedska namerava pripraviti plakate in drugo informativno gradivo ter organizirati konferenco za obveščanje o dejavnostih. 20. Prilagojene storitve, ki so jih predstavili švedski organi, so aktivni ukrepi na trgu dela v okviru upravičenih ukrepov iz člena 3 Uredbe (ES) št. 1927/2006. Švedski organi ocenjujejo, da skupni stroški teh storitev znašajo 6 396 600 EUR, izdatki za izvajanje ESPG pa 258 560 EUR (kar je 3,9 % celotnega zneska). Skupni zaprošeni prispevek iz ESPG je 4 325 854 EUR (65 % skupnih stroškov). Ukrepi || Predvideno število delavcev, ki bodo prejeli pomoč || Predvideni stroški na delavca, ki bo prejel pomoč (v EUR) || Skupni stroški (ESPG in nacionalno sofinanciranje) (v EUR) Prilagojene storitve (prvi odstavek člena 3 Uredbe (ES) št. 1927/2006) Pomoč pri iskanju zaposlitve || 700 || 81 || 56 700 Poklicno svetovanje || 300 || 540 || 162 000 Usposabljanje in preusposabljanje || 350 || 9 000 || 3 150 000 Pomoč za samozaposlovanje || 70 || 7 170 || 501 900 Nadomestila za iskanje zaposlitve || 300 || 7 170 || 2 151 000 Nadomestila za mobilnost || 150 || 500 || 75 000 Ukrepi za spodbujanje starejših delavcev || 100 || 3 000 || 300 000 Vmesni seštevek prilagojenih storitev || || 6 396 600 Izdatki za izvajanje ESPG (tretji odstavek člena 3 Uredbe (ES) št. 1927/2006) Priprava || || 91 803 Upravljanje || || 91 190 Širjenje informacij in obveščanje javnosti || || 50 000 Nadzor || || 25 567 Vmesni seštevek izdatkov za izvajanje ESPG || || 258 560 Skupni predvideni stroški || || 6 655 160 Prispevek iz ESPG (65 % skupnih stroškov) || || 4 325 854 21. Švedska potrjuje, da zgoraj navedeni ukrepi dopolnjujejo ukrepe, financirane iz strukturnih skladov, in da se izvajajo ukrepi za preprečitev dvojnega financiranja. Datum začetka ali predvidenega začetka izvajanja prilagojenih storitev za prizadete delavce 22. Švedska je prilagojene storitve za prizadete delavce, vključene v usklajeni sveženj, predlagan za sofinanciranje iz ESPG, začela izvajati 26. oktobra 2010. Ta datum je zato začetek obdobja upravičenosti za katero koli pomoč, ki bi se lahko dodelila iz ESPG. Postopki za posvetovanje s socialnimi partnerji 23. Švedski javni zavod za zaposlovanje ima informacije o načrtovanih odpuščanjih, zato ohranja stalne stike z delodajalci, sindikati in drugimi zainteresiranimi stranmi. Organizacija Invest in Skåne je pobudnica vloge in je sodelovala pri pripravi projekta. Javni zavod za zaposlovanje v Lundu ima redne stike s podjetniško mrežo pri podjetju AstraZeneca. Pri razpravah o vlogi so sodelovali trije glavni sindikati. V usmerjevalni skupini bo sodelovala organizacija TRR za upravljanje podjetij in sindikate. 24. Švedski organi so potrdili, da so bile zahteve nacionalne zakonodaje in zakonodaje EU o kolektivnem odpuščanju upoštevane. Informacije o ukrepih, ki so obvezni v skladu z nacionalno zakonodajo ali kolektivnimi pogodbami 25. Kar zadeva merila iz člena 6 Uredbe (ES) št. 1927/2006, so švedski organi v svoji vlogi: · potrdili, da finančni prispevek iz ESPG ne nadomešča ukrepov, za katere so v skladu z nacionalno zakonodajo ali kolektivnimi pogodbami odgovorna podjetja; · dokazali, da ukrepi pomenijo pomoč za posamezne delavce in se ne uporabljajo za prestrukturiranje podjetij ali sektorjev; · potrdili, da navedeni upravičeni ukrepi niso financirani iz drugih finančnih instrumentov EU. Sistemi upravljanja in nadzora 26. Švedska je Komisijo uradno obvestila, da bo finančni prispevek upravljal švedski javni zavod za zaposlovanje, ki je bil imenovan za organ upravljanja in plačilni organ. Računovodske izkaze projekta bo preverila notranja revizijska enota, ki je ločeno telo, priključeno svetu javnega zavoda za zaposlovanje. Financiranje 27. Na podlagi vloge Švedske je predlagani prispevek iz ESPG za usklajeni sveženj prilagojenih storitev (vključno z izdatki za izvajanje ESPG) 4 325 854 EUR, kar je 65 % skupnih stroškov. Dodelitev sredstev, ki jo predlaga Komisija v okviru Sklada, temelji na podatkih, ki jih je predložila Švedska. 28. Ob upoštevanju največjega možnega zneska finančnega prispevka iz ESPG v skladu s členom 10(1) Uredbe (ES) št. 1927/2006 in možnosti za prerazporeditev odobrenih sredstev Komisija predlaga uporabo sredstev ESPG v celotnem navedenem znesku, ki se dodeli v okviru razdelka 1a finančnega okvira. 29. Po dodelitvi predlaganega zneska finančnega prispevka bo za dodelitve v zadnjih štirih mesecih leta ostalo na voljo več kot 25 % največjega letnega zneska, namenjenega ESPG, v skladu s členom 12(6) Uredbe (ES) št. 1927/2006. 30. Komisija s tem predlogom za uporabo sredstev ESPG začenja poenostavljeni postopek tristranskih pogovorov v skladu s točko 28 Medinstitucionalnega sporazuma z dne 17. maja 2006, da bi se doseglo soglasje obeh vej proračunskega organa glede potrebe po uporabi sredstev ESPG in glede potrebnega zneska. Komisija poziva prvo od obeh vej proračunskega organa, ki bo na ustrezni politični ravni dosegla soglasje o osnutku predloga za uporabo sredstev, da o svojih namerah obvesti drugo vejo in Komisijo. V primeru nestrinjanja ene od obeh vej proračunskega organa bo sklican uradni tristranski sestanek. 31. Komisija ločeno pripravi zahtevek za prerazporeditev za vnos posebnih odobritev za prevzem obveznosti v proračun za leto 2012 v skladu s točko 28 Medinstitucionalnega sporazuma z dne 17. maja 2006. Vir odobritev plačil 32. Odobritve iz proračunske postavke ESPG se bodo uporabile za kritje zneska 4 325 854 EUR, potrebnega za to vlogo. Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2011/015/SE/AstraZeneca, Švedska) EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije, ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[6] ter zlasti točke 28 Sporazuma, ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[7] in zlasti člena 12(3) Uredbe, ob upoštevanju predloga Evropske komisije[8], ob upoštevanju naslednjega: (1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, odpuščenim zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela. (2) Področje uporabe ESPG se je razširilo na vloge, vložene od 1. maja 2009 do 30. decembra 2011, da bi se vključila pomoč za delavce, ki so postali presežni neposredno zaradi svetovne finančne in gospodarske krize. (3) Medinstitucionalni sporazum z dne 17. maja 2006 omogoča uporabo sredstev iz ESPG do letne zgornje meje 500 milijonov EUR. (4) Švedska je 23. decembra 2011 vložila vlogo za uporabo sredstev ESPG v zvezi z odpuščanjem presežnih delavcev v podjetju AstraZeneca in jo do 16. aprila 2012 dopolnila z dodatnimi informacijami. Ta vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska v višini 4 325 854 EUR. (5) Zato je treba uporabiti sredstva iz ESPG, da se zagotovi finančni prispevek za vlogo, ki jo je vložila Švedska – SPREJELA NASLEDNJI SKLEP: Člen 1 V okviru splošnega proračuna Evropske unije za proračunsko leto 2012 se iz Evropskega sklada za prilagoditev globalizaciji (ESPG) uporabi vsota 4 325 854 EUR v odobritvah za prevzem obveznosti in odobritvah plačil. Člen 2 Ta sklep se objavi v Uradnem listu Evropske unije. V Bruslju, Za Evropski parlament Za Svet Predsednik Predsednik [1] UL C 139, 14.6.2006, str. 1. [2] UL L 406, 30.12.2006, str. 1. [3] V skladu s tretjim odstavkom člena 3 Uredbe (ES) št. 1927/2006. [4] 2011 Global R&D Funding Forecast, www.rdmag.com. [5] „Dynamics in the Pharma and Biotech Industry“, Frost & Sullivan, 2010, www.frost.com. [6] UL C 139, 14.6.2006, str. 1. [7] UL L 406, 30.12.2006, str. 1. [8] UL C […], […], str. […].